ไฟแนนทูเดย์
เปิดตัว K PLUS แอพพลิเคชั่นโมบายแบงก์กิ้งของธนาคารกสิกรไทยไปแล้วอย่างวิลิศมาหรา บนดาดฟ้าของอาคารอัจฉริยะ
10 พ.ค. 2560

โดย...ช.ชดา- เปิดตัว K PLUS แอพพลิเคชั่นโมบายแบงก์กิ้งของธนาคารกสิกรไทยไปแล้วอย่างวิลิศมาหรา บนดาดฟ้าของอาคารอัจฉริยะ ธนาคารกสิกรไทย สำนักงานใหญ่ ราษฎร์บูรณะ แถมปล่อยลูกโป่งสีเขียว-ขาวหลายพันลูกจนท้องฟ้าแถวนั้นกลายเป็นสีเขียวและเพื่อความครึกครื้น พัชร สมะลาภา รองกรรมการผู้จัดการอาวุโส ธนาคารกสิกรไทย จัดแคมเปญเล่นๆ ระหว่างพนักงานให้ช่วยกันไลค์ช่วยกันแชร์ภาพแอคทิวิตี้ พนักงานคนไหนมียอดไลค์และยอดแชร์สูงสุด ก็จะได้รับรางวัลแห่งความโซเชียลมีเดียเป็นโทรศัพท์ไอโฟน งานนี้พนักงานฝ่ายมาร์เก็ตติ้งสู้ตาย- อายุ 44 เท่ากันเป๊ะ ระหว่าง "เสี่ยปิ๊ก" สารัชต์ รัตนาภรณ์ รองผู้จัดการใหญ่ อาวุโส ผู้บริหารสูงสุดลูกค้าบุคคล และผู้บริหารสูงสุดเครือข่ายสาขา แบงก์ไทยพาณิชย์ กับ "เสี่ยตุ้ย" เฉลิมโชค ล่ำซำ กรรมการผู้อำนวยการใหญ่ บริษัท ล็อกซเล่ย์ ถามไถ่ได้ความว่า เป็นเพื่อนร่วมชั้นเรียนที่โรงเรียนสาธิต และยังคบหาสนิทสนมกันยาวนานมาจนปัจจุบัน